**Képviselői beszámoló 2024.**

**Tisztelt Kulcsi Érdeklődő Lakótársaink!**

Az év jelentős része az előző képviselői ciklus 5. éve volt, ugyanakkor teljesen speciális, hisz a júniusi Európa Uniós választással együtt bonyolították le az önkormányzati választásokat is. Igaz az új testület csak október 01-vel állt fel. A feladatok viszont folyamatosak, nem igazodnak a ciklusokhoz.

Az év összegzése, a teljesség igénye nélkül: Ez évben októberig elláttam a Gazdasági és Szociális Bizottság elnöki teendőit, eleget tettem vállalt feladataimnak, felkészülten részt vettem a havi, valamint a rendkívüli testületi üléseken. E mellett sok-sok informális egyeztetéssel eltöltött munkaóra áll mögöttünk. A lakossági megkeresések elsősorban online vagy telefonos formában érkeztek, ezeket a megfelelő szakmai útra tereltem. Az új testületben az alpolgármesteri feladatokat látom el. Minden hétfő délelőtt tartom a fogadóórámat, azonban ettől függetlenül, időkorlát nélkül, a megadott elérhetőségeimen bárki számára elérhető vagyok. Ezzel az elmúlt hetekben jónéhányan már éltek is.

Még az előző év végén létrehoztuk a Kulcs30 szervező bizottságot, melynek munkájában is részt vettem. A Rácalmástól való elszakadásunk 30. évfordulójához érkeztünk, amit méltó módon szerettünk volna ünnepelni. A rendezvények és az ez évi történések is ennek fényében zajlottak, illetve a közeljövő néhány eseménye is ide sorolható. Az ünnepekre szántuk az elmúlt 3 évtizedünket felölelő kiadványt a fa alá tenni. Ez azonban még várat magára. Fontosabbnak tartottuk a minőséget, így jövő évben tud megjelenni.

Ez az év – a pályázatok szűkössége okán - sem a pályázatírásról szólt, bár a minimális lehetőségeket kihasználtuk, továbbra is folyamatosan figyeljük, s mindent megragadunk, amiben indulhatunk. Céljaink kiapadhatatlanok, rendre készítjük elő azokat forrásra várva. Természetesen folytatjuk az útfelújításokat, vízbekötéseket stb. Hosszú listánk van még…

A másfél éve bevezetett Tanyagondnoki szolgáltatás mellett – ami bizonyította létjogosultságát, idén a közterület felügyelői munkakört valósítottuk meg, melynek betöltésére kiváló szakembert sikerült kiválasztanunk. Számos feladat kerülhetett így ellenőrzés alá, s a rendeleteink betartatása is közelíti az optimálist. A bizottsági feladataimból adódóan próbáltam továbbra is fenntartani a folyamatos kapcsolatot a KSZI intézményvezető asszonnyal. Lehetőségeimhez mérten igyekszem részt venni a Szakmaközi egyeztetéseiken.

Az új testület felállását követően két új képviselő társammal bejártuk az intézményeinket (ovi, bölcsi, könyvtár, Faluház), ahol megismerhették az aktualitásokat és segítettem számukra, hogy mielőbb áttekintsék a jelenlegi állapotokat, vagyoni helyzetet, s megtalálják a kapcsolódási pontjaikat.

Mindent összevetve elmondhatjuk: csakúgy, mint eddig, egy szoros ellenőrzésen alapuló gazdálkodást folytatva, kontroll alatt tartott, stabil és likvid költségvetéssel léphetünk ismét az új esztendőbe.

Két dolgot viszont nem szabad szó nélkül hagyni, s ami továbbra is fennáll:

1. A rendkívüli gazdasági övezetből kapott címzett támogatások nélkül jó, ha a működésünk és likviditásunk egyensúlyban lenne. A megpályázott fejlesztéseinkhez szükséges önerő és a megkezdett projektjeink befejezése is kérdésessé válna. Stílusosan szólva ez a támogatási forrás számunkra kulcsfontosságú! Az őszi 600 millió Ft-os összeg minden elképzelésünket felülmúlta, s ennek köszönhetően indíthattunk el 14 projektet. Jövőre új támogatási modell lép életbe, s nem tudjuk mire számíthatunk. Várható a Helyi Iparűzési adó elvonás, ugyanakkor még nem ismert feltételekkel járási szintű támogatáshoz juthatunk. Ám ezzel nem tervezhetünk. Mindezeknek és a többéves szándékunkat is figyelembe véve, miszerint szeretnénk Kulcs határain belül egy igazságosabb adózást bevezetni, most jött el ez a pillanat. Mind a bizottsági előkészítés, mind a testületi döntés is teljesen egybehangzó volt valamennyiünk részéről.
2. A szakmai háttér és az emberi tényezők a serpenyő másik fele, ami ugyanúgy nélkülözhetetlen. A polgármesteri hivatal dolgozóinak felkészültsége, a pályázati anyagok szakszerű összeállítása, elszámolása, az intézményekben folyó önálló és megbízható munka, valamennyi önkormányzati dolgozó lelkiismeretes napi feladatellátása, valamint az összetartó képviselői tevékenység mind-mind kellett az idei évi eredményekhez és kardinális jelentőségű lesz a folytatásban is. A sorozatos ellenőrzések végkimenetelei is bizonyítják, nem voltak túlzóak soraim.

Az egész év egy közös és folyamatos együttműködés eredménye, amit igen nehéz képviselői szintre lebontani. Úgy gondolom nem is szabad! Ez évben is hálásan köszönöm mindenki munkáját, aki e közös munka sikeréhez bármilyen szinten is, de hozzájárult. Köszönöm a türelmet, a megértést és az építő jellegű kritikákat is. És kérem, hogy a jövőben is táplálják felénk a bizalmat, higgyék el a felvetéseik körünkben nagyon gyorsan táptalajra lelnek.

Mindenki számára békés, nyugodt Adventet, szeretetteljes Ünnepeket és egészséggel teli új esztendőt kívánok!

Kulcs, 2024.12.18.

 Deák Ibolya

 alpolgármester